Dussehra 2022 Pics: हल्द्वानी में बारिश ने रोका युद्ध, वानर सेना ने ओढ़ा तिरपाल, छाता लेकर छिपते नजर आए 'राम'
Dussehra 2022 Pics हल्द्वानी की रामलीला में बुधवार को बारिश ने पानी फेर दिया। इससे रावण के पुतले भीग गए। दर्शक भी परेशान हुए। रामलीला मैदान में पानी भर गया। जिसके कारण काफी देर तक रामलीला स्थगित रहा।
जागरण संवाददाता, , हल्द्वानी : Dussehra 2022 : दशहरे का पर्व इस बार बारिश में धुलता नजर आ रहा है। रामलीला (Haldwani Ramlila 2022) के दौरान ही एक बार फिर से बारिश शुरू हो गई, जिसके बाद राम, रावण, हनुमान सहित सभी बारिश से बचते नजर आए। सभी पात्रों के मेकअप भी इस बारिश में खराब हो गए।
हल्द्वानी में सुबह से ही आसमान में काले बादल थे। दोपहर में बारिश भी हुई, जो करीब एक घंटे बाद थम गई। मगर शाम को दोबारा बारिश शुरू हो गई। इससे सभी परेशान हो गए (Rain in Haldwani)।
हल्द्वानी में दिन में रामलीला होती है। कुछ जगहों पर रात को भी रामलीला का मंचन होता है। ऐसे में दोनों ही वक्त कलाकारों, आयोजकों के साथ ही दर्शकों को भी परेशान होना पड़ा।
बारिश जब शुरू हुई उस दौरान राम और रावण की सेना में युद्ध चल रहा था। जिसे बारिश ने रोक दिया।
बारिश शुरू होते ही लोग इधर-उधर भागते नजर आए। दर्शक भी तिरपाल की आड़ लेकर भीगने से बचते दिखे
भगवान राम इस दौरान छाता लेकर मैदान से बाहर की ओर जाते दिखे।
वानर सेना में भी इस दौरान भगदड़ जैसी स्थिति रही। जिसे जहां जगह मिला, वह वहीं छिप गया।
रामलीला मैदान में इस दौरान पानी भर गया। जिसे हटाने में आयोजकों को मशक्कत करनी पड़ी।
बारिश के कारण कई कुर्सियां खाली रह गईं।
इस बीच कई लोग मैदान छोड़कर घर निकल गए। आसपास लगी दुकानों के दुकानदार भी इस बारिश से बेहद निराश दिखे। मैदान में पानी भरने से काफी देर रात उसे निकालने की जद्दोजहद चलती रही। इससे रामलीला पर विराम लगा रहा। वहीं कुछ लोग राम-रावण का अंतिम युद्ध देखने के इंतजार में बारिश के बीच ही तिरपाल और छाता लेकर डटे रहे